Document ID: 31994D0448

Komisijas Lēmums
(1994. gada 20. jūnijs),
ar ko nosaka īpašus nosacījumus, kuri regulē Jaunzēlandes izcelsmes zvejniecības un akvakultūras produktu ievešanu
(94/448/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko paredzēti veselības nosacījumi attiecībā uz zvejniecības produktu ražošanu un laišanu tirgū [1] un jo īpaši tās 11. panta 1. punktu,
tā kā Komisijas ekspertu grupa ir veikusi pārbaudes vizīti Jaunzēlandē, lai pārbaudītu apstākļus, kādos zvejniecības produktus ražo, uzglabā un nosūta uz Kopienu;
tā kā Jaunzēlandes tiesību aktu noteikumus par zvejniecības produktu veselības pārbaudēm un uzraudzību var uzskatīt par līdzvērtīgiem tiem, kas noteikti Direktīvā 91/493/EEK;
tā kā Jaunzēlandes Lauksaimniecības un zvejniecības ministrija (LZM) spēj efektīvi pārbaudīt spēkā esošo tiesību aktu piemērošanu;
tā kā procedūrai veselības sertifikāta, kas minēts Direktīvas 91/493/EEK 11. panta 4. punkta a) apakšpunktā, iegūšanai jāietver arī noteikumi, kuros dota paraugsertifikāta definīcija, obligātajās prasības attiecībā uz valodu(-ām), kādā(-s) tas jāsastāda, un tās personas statusu, kurai ir pilnvaras to parakstīt;
tā kā, ievērojot Direktīvas 91/493/EEK 11. panta 4. punkta b) apakšpunktu, uz zvejniecības produktu iesaiņojumiem jābūt norādei, kurā norādīts trešās valsts nosaukums un izcelsmes uzņēmuma apstiprinājuma numurs;
tā kā, ievērojot Direktīvas 91/493/EEK 11. panta 4. punkta c) apakšpunktu, jāizveido apstiprināto uzņēmumu saraksts; tā kā minētais saraksts jāizveido, pamatojoties uz LZM paziņojumu Komisijai; tā kā tāpēc LZM jānodrošina atbilstība noteikumiem, kas tādam nolūkam noteikti Direktīvas 91/493/EEK 11. panta 4. punktā;
tā kā LZM ir paredzējusi oficiālu apliecinājumu attiecībā uz atbilstību prasībām, kuras noteiktas Direktīvas 91/493/EEK pielikuma V nodaļā, un attiecībā uz prasībām, kas līdzvērtīgas tām, kas noteiktas minētajā direktīvā attiecībā uz uzņēmumu apstiprināšanu;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lauksaimniecības un zvejniecības ministrija (LZM) ir atzīta par kompetento iestādi Jaunzēlandē, kas pārbauda un apliecina zvejniecības produktu atbilstību Direktīvas 91/493/EEK prasībām.
2. pants
Zvejniecības un akvakultūras produktiem, kuru izcelsme ir Jaunzēlandē, jāatbilst šādiem nosacījumiem:
1. Katram sūtījuma jāpievieno pienācīgi aizpildīts, parakstīts, datēts, numurēts veselības sertifikāta oriģināls, kurš ir uz vienas lapas un kas sastādīts saskaņā ar šā lēmuma A pielikuma paraugu;
2. Produktiem jābūt no apstiprinātiem uzņēmumiem, kas uzskaitīti šā lēmuma B pielikumā;
3. Izņemot saldētus neiesaiņotus zvejniecības produktus un tādus, kas paredzēti konservētas pārtikas ražošanai, uz visiem produktu iesaiņojumiem ar neizdzēšamiem burtiem jānorāda vārds "Jaunzēlande" un izcelsmes uzņēmuma apstiprinājuma numurs.
3. pants
1. Sertifikāti, kas minēti 2. panta 1. punktā, jāsastāda vismaz vienā no tās dalībvalsts oficiālajām valodām, kurā veic pārbaudes.
2. Sertifikātā jābūt LZM pārstāvja vārdam, amatam un parakstam, kā arī viņa oficiālajam zīmogam krāsā, kas atšķiras no pārējo sertifikātā izdarīto atzīmju krāsas.
4. pants
Šo lēmumu piemēro no 1994. gada 1. septembra.
5. pants
Šis lēmums ir adresēts dalībvalstīm.
Briselē, 1994. gada 20. jūnijā

Labels: 3
18
6